b'\n_START_ARTICLE_\nBatumin kasvitieteellinen puutarha\n_START_PARAGRAPH_\nBatumin kasvitieteellinen puutarha (georg. \xe1\x83\x91\xe1\x83\x90\xe1\x83\x97\xe1\x83\xa3\xe1\x83\x9b\xe1\x83\x98\xe1\x83\xa1 \xe1\x83\x91\xe1\x83\x9d\xe1\x83\xa2\xe1\x83\x90\xe1\x83\x9c\xe1\x83\x98\xe1\x83\x99\xe1\x83\xa3\xe1\x83\xa0\xe1\x83\x98 \xe1\x83\x91\xe1\x83\x90\xe1\x83\xa6\xe1\x83\x98, Batumis botanikuri baghi) on 111 hehtaarin suuruinen puutarha yhdeks\xc3\xa4n kilometri\xc3\xa4 Batumin kaupungista pohjoiseen Ad\xc5\xbearian autonomisessa tasavallassa Georgian lounaisosassa. Se sijaitsee nimell\xc3\xa4 Mtsvane kontskhi ("vihre\xc3\xa4 niemi") tunnetussa paikassa Mustanmeren rannikolla, ja se on yksi entisen Neuvostoliiton alueen suurimmista kasvitieteellisist\xc3\xa4 puutarhoista._NEWLINE_Batumin kasvitieteellisen puutarhan perusti 1880-luvulla ven\xc3\xa4l\xc3\xa4inen botanisti Andrei Nikolajevit\xc5\xa1 Krasnov (1862\xe2\x80\x931914), kenraali Pjotr Krasnovin veli. Se avattiin virallisesti 3. marraskuuta 1912. Krasnovia auttoivat kaksi taitavaa puutarhuria, ranskalainen D\'Alphonse ja georgialainen Iason Gordeziani. Krasnov kuoli vuonna 1914 ja haudattiin puutarhaan, jossa h\xc3\xa4nen hautansa ja patsaansa edelleen sijaitsevat. Neuvostoliiton aikana puutarhaa laajennettiin ja kehitettiin vuodesta 1925 l\xc3\xa4htien, ja siit\xc3\xa4 tehtiin t\xc3\xa4rkein Kaukasian alueen subtrooppisia merenranta-alueita tutkinut instituutio._NEWLINE_Nykyisin puutarhassa on yhdeks\xc3\xa4n aluetta: Kaukasian kostean subtrooppisen alueen kasveille, It\xc3\xa4-Aasialle, Uudelle-Seelannille, Etel\xc3\xa4-Amerikalle, Pohjois-Amerikalle, Himalajalle, Meksikolle, Australialle ja V\xc3\xa4limerelle. Puutarhan kokoelmiin kuuluu 2\xc2\xa0037 puuvartista kasvia, joista 104 on kotoisin Kaukasian alueelta. Puutarhaa yll\xc3\xa4piti aiemmin Georgian tiedeakatemia, mutta vuodesta 2006 se on ollut itsen\xc3\xa4inen instituutio.'